壽開府
作者：嚴敦常
朝代：宋

paragraphs: 季冬兩十雞鳴初，僚吏府造如雲趨。
綉軸捧星香擁爐，共慶此日生真儒。
玉堂金印守此都，今日爲城鎮匈奴。
坐安天下猶覆盂，祝公之壽宜何如。
欲祝公如九臯鶴，鶴頸雖長畏繒繳。
欲祝公如千歲龜，清江作使身亦危。
又祝公如松與柏，樵斧焉知歲寒色。
剛莫剛兮赤山鐵，鐵作干將有時缺。
堅莫堅兮泰山石，溜滴波穿有時泐。
不若祝公如太虛，包含千古無時無。
任馳玉兔飛金烏，暑往寒來速又徐。
髪常如漆齒常固，太虛不老君與俱。